《前燕二主后燕二主西燕二主北燕二主南燕二主附冯跋冯弘》
明代·郭之奇

东胡别种据幽燕，为北为南近百年。大单于始慕容廆，子皝孙俊并豪贤。

王爵本繇司马锡，帝名忽向五胡编。能除石虎又一虎，诸葛恢言岂不然。

自从灭魏除石闵，岂知执炜是符坚。鲜卑四万长安入，雌雄双燕何翩翩。

白虏重来五将出，鱼羊食人人似烟。垂藉父兄修旧业，宝迷堂搆覆新椽。

南北初分德与盛，一纪齐倾空再传。中原冯跋因胡土，优游寿考席夷旃。

元魏开疆及冀北，龙城君适野谁怜。夏变于夷终若此，何人复继徙戎篇。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。